苏辙
喜雪呈鲜于子骏三首
发函宽大一封书，卧阁雍容三日余。
旋见雪花投夜落，未应天意与人疏。
瓦干淅淅初鸣霰，畦润渐渐想没锄。
高会梁园遗胜在，早知词赋似相如。
春秋无麦自当书，况复秋田水潦余。
一雪端来救焦槁，千箱乞与等亲疏。
消残温疠曾非药，蚀遍陈根不用锄。
犹恐远村沾未足，试呼农圃问何如。
茧纸铺庭几误书，杨花糁迳未春余。
积随平野分高下，舞信微风作密疏。
解使游人似姑射，仍令飞鸟变舂锄。
共惊天巧无能学，造物无心本亦如。